San Marcos 13
I Jesus xu bij chi i rachoch i Dios ca wulijsax na
1Are xel i Jesus pa rachoch i Dios, 'o jun chique u tijoxelab xu bij che:
—Mayes, chawila tak i ja-ri re i rachoch i Dios, ¡lic chom! ¡Chawila i abaj 'o che, lic chomik!
2I Jesus xu la'u wach che:
—¿Cawil yet ni'pa tak iri lic chom? Ronojel iri ca wulijsax na. Mi jun abaj ca canaj chic puwi i rachi'il —xu bij che.
Wach i séña cakilo are ya ca c'un i q'uisbal 'ij
3Te'uri ique xe 'el bi chuwi jyub Olívos chi 'o chuwach i rachoch i Dios; chila xcubi wi i Jesus. Are 'uri je cajib i u tijoxelab xe tejeb pan ru'. Je are i ma Pédro, i ma Jacóbo, i ma Wan, i ma Andres. Quituquel xe 'e chu tz'onoxic che, ali'al:
4—¿Umpa cakil ile chi xa bij? ¿Wach i retalil ca ya' chake we ya mer cakil ronojel ile? —xqui bij.
5I Jesus xu bij chique:
—Chi 'ana cwent iwib, mokxa 'o quix qui t'oro. 6Man je q'ui que c'un na, quiqui bij na chi "Yin in i Toliwe", que cha. Cumal ique-le je q'ui que t'ortaj na. 7Yix, are qui ta rason we 'o nimak tak ch'o'oj jela, we 'o nimak tak ch'o'oj jewa, mix c'achir rumal; 'o ni u chac queje ile ca 'antajic; xui-ri, are qui ta i tzij-le, maja na ca c'un i q'uisbal re tak i 'ij-i. 8'O ni tinimit quiqui 'an ch'o'oj che chic jun tinimit; 'o ni winak re jun 'atol tzij quiqui 'an ch'o'oj chiquij i winak re chic jun 'atol tzij. Xak i nimak tak ucabrakan xa ipa quic'aw wi, xak queje i wa'jal; xak queje i ch'okowic, xa ipa ca 'an na wi. Ni'pa ile xa are jekbal re i c'ax chi ca petic.
9Chi na iwib yix, man 'o ni winak quix qui c'am bi chiquiwach i 'atbal tzij; quiqui jic i lo'xic pa tak qui molbal'ib. Quix siq'uix na chiquiwach i gobernador, xak chiquiwach i nimak tak 'atol tzij xa wumal yin. Xui-ri, queje ile quix tiqui na chu bixquil chique wach iwilom, wach i tom, wach iweta'am chwij yin. 10'O u chac ca paxsax ni 'utz laj tzij re i Dios chique conojel i tinimit chuwach i jyub ta'aj, are c'a maja ca c'un i q'uisbal 'ij. 11Are quix qui chapo, yabal na iwe chiquiwach i 'atbal tzij, mix c'achir che, wach qui bij na chiquiwach, xak mix oc chu ch'obic. Xui chi bij na wach cu ya i Dios pi chi' are ix 'o chiquiwach, man n-are ti yix quix nojiw u bixquil, xa are u Tewal i Dios ca binic. 12'O ni jujun que qui jach ni catz qui cha' piqui'ab i je aj ch'o'oj chiquij, camsabal na que; xak je 'o ni kajawxel queje quiqui 'an cu' i cac'al. Xak queje i ac'alab, quiqui 'an che quib je aj ch'o'oj chiquij i qui kajaw i qui chuch, que qui jach na chique i que camsawic. 13Conojel i winak tzel quix quil na xa wumal yin; xui-ri, pachin i cu ch'ijo c'a pa q'uisbal re u chac, quelsax na 'uri pa c'ax.
14I ajbil u tzij i Dios, mam Daniel, u tz'ibam canok wach ca c'unic+ : xu bij ire chi cocsax na jun tzel laj kajsabal re u 'ij i rachoch i Dios che i lugar chi n-ca majaw ta che. Are quiwil yix ile tac'al chila, ni'pa i je 'o pa jyub. Ni'pa i cacajlaj i tzij-i, chiqui ta usuc'. 15Chupam i 'ij-le, su' chix 'anmajok. Ni'pa je 'o 'an puwija re i cachoch, su' che kaj la lok; me oc chic chupam, quiqui c'ambej re ubitak-que. 16Xak ni'pa i que tijin chi chac pa tak ticon, me tzalij lok col qui c'ambej re qui 'u'; ¡pa'anem che 'anmajok! 17Chupam i 'ij-le, to' qui wach ixokib chi 'o i yobil chiquij, xak ique chi 'o cac'al chi c'a que tz'umanic; c'ax i qui 'anmajic ique. 18Chi tz'onoj che i Dios chi n-joron ti tew are quix 'anmaj chuwach ile, 19man i uyej che tak i 'ij-le, lic c'ax. C'a chu xebal 'ij sak, are xu yijba i Dios i jyub ta'aj, n-ta jun c'ax petnak lic c'ax chuwach ile; xak n-ta chic jun chic ca petic, lic c'ax chuwach ile. 20Y we i Kajwal n-co'on ta che, chi xa 'atal 'ij 'o ni c'ax-le, 'is que cam na conojel. Xui-ri, ire u ch'obom chi cu 'atij na; queje co'on ire ile, xa rumal i c'axnabal u c'ux chique i je re ire, chique i je u chom ire.
21Rumal-i, che tak i 'ij-le, we 'o i que bin chiwe: "Chiwilape', chi 'o wi i Tolke", que cha, mi cojo; o we xak quiqui bij: "Le i 'olic-le", que cha, mi cojo. 22Man que c'un ni aj t'oronel chi quiqui 'an che quib pacha je toliwe, xak que c'un jujun quiqui 'an che quib pacha je ajbil u tzij i Dios. Quiqui 'an ni milágro, xak i nimak tak 'anic, 'ilbal-re we que tiqui chi qui t'oric ni'pa i je re i Dios, chi je u chom ire. 23¡Chi na iwib! Ya in bim chic ronojel chiwe, wach i qui c'ulmaj co'on panok.
Wach u c'unic tan chic i Crísto pa q'uisbal 'ij
24Are quic'aw i 'ij re ni'pa i c'ax-le, te'uri i 'ij ca 'ekumaric, xak i ic' n-ca tzun ta chic, 25xak i ch'umil que tzak na li chicaj, xak wach tak 'o chicaj ca sicsax na. 26Are 'uri quiwil ni Achi aj Chicaj; ca c'un pa sutz' ru' i nim laj u cho'ab, nim laj u chomal. 27Que u tak bi u ángel c'a pa que 'el wi li i cajib tew c'ulala, quiqui molbej-que ni'pa i je u chom i Dios, lic ronojel u wach i jyub ta'aj.
28Yix iweta'am wach i séña cu c'ut u che'lal hígo are ya ca c'un i 'alaj. Chix naw che i che'-le. Ile, are quiwilo ca pe tan chic u tux, y co'on rax, iweta'am 'uri ya ca mi' tan chic i ulew. 29Queje que'el tak ile, chi c'a te xin bij chiwe. Are quiwil yix ni'pa tak ile, chi ta u be 'uri ya ca pe i q'uisbal re tak i 'ij-i, ya jekanic co'ono. 30Katzij i quin bij chiwe, ya ca c'un ronojel ni'pa in bim-le; ca 'antaj na, are maja que cam i winak re i wo'or. 31I caj, i ulew, ca sach na; xui-ri, in tzij yin n-ca sach taj; co'on na ronojel ni'pa in bim chiwe.
32Xui-ri, mi jun reta'am pachique 'ij, pachique 'or, co'on ile. Xak mi ne i ángel aj chicaj, xak mi ne yin chi in u C'ojol i Dios n-weta'am taj; xui i Ta chicaj reta'am.
33Xui-ri, yix chix c'asc'atok, chi c'ac'alij, y mi mayij i tz'onoxic che i Dios, man n-iweta'am taj wach o'onom 'or que u rika. 34Que'elok pacha jun achi chi ya ca 'ec, naj ca 'e wi. Que u pixbaj i rajchaquib chi que chajiw can i rachoch. Chi qui jujunal 'is cu ya can qui chac, xak i aj chajal ja, cu bij can che chi ca c'asc'at na chu chajixic. 35Xak queje chi 'ana yix ile, chix c'asc'atok, man n-iweta'am taj wach o'onom 'or ca c'un i rajaw ja. N-iweta'am taj we coc a'ab ca c'unic, o we tiq'uil a'ab, o are ca ch'aw i ac', o we are quel li 'ij. 36Mok xak te'et ca c'unic, y quix u riko xa quix waric. 37Wach i quin tijin chu bixquil chiwe, xak quin bij chique conojel: "¡Chix c'asc'atok!" (Queje xu bij i Jesus ile chique.)